
Par Cēsu novada Attīstības programmas 2022.-2028.gadam Investīciju plāna aktualizāciju
Ziņo J.Rozenbergs, domes priekšsēdētājs

Saskaņā ar Teritorijas attīstības plānošanas likuma 22. pantu, vietējās pašvaldības attīstības programmu izstrādā saskaņā ar vietējās pašvaldības ilgtspējīgas attīstības stratēģiju, izvērtējot nacionālā un reģionālā līmeņa teritorijas attīstības plānošanas dokumentus, kā arī blakus esošo vietējo pašvaldību teritorijas attīstības plānošanas dokumentus. Cēsu novada attīstības programma 2022.-2028. gadam (turpmāk – Attīstības programma) tika apstiprināta ar Cēsu novada domes 2022. gada 29. decembra lēmumu Nr. 749. „Par Cēsu novada Ilgtspējīgas attīstības stratēģijas 2021. - 2035. gadam un Cēsu novada Attīstības programmas 2021. - 2027. gadam apstiprināšanu”. 
Atbilstoši Attīstības plānošanas sistēmas likuma 3. panta pirmajā daļā un otrajā daļā noteiktajam, attīstības plānošanas mērķis ir īstenot prioritātes sabiedrības un teritorijas attīstībai, nodrošinot attīstības plānošanas sasaisti ar finanšu plānošanu. 
Lai nodrošinātu Cēsu novada pašvaldības Attīstības programmas 2022.-2028.gadam aktualitāti un varētu pretendēt uz ārējā finansējuma piesaisti, ir nepieciešams Investīciju plānā iekļaut informāciju par sekojošu projektu:
1. CFLA projekts “Cēsu novada pašvaldības pielāgošanās klimata pārmaiņām 2.kārta”,
un nepieciešams Investīciju plānā precizēt informāciju par sekojošu projektu:
2. Investīciju projekts “Dabā balstītu risinājumu ieviešana Cēsu novadā”.
Ņemot vērā iepriekš minēto, lai veicinātu Cēsu novada ilgtspējīgu attīstību un, pamatojoties uz Pašvaldību likuma 10. panta pirmās daļas 3. punktu, Ministru kabineta 2014. gada 14. oktobra noteikumu Nr. 628 „Noteikumi par pašvaldību teritorijas attīstības plānošanas dokumentiem”  22. un 73. punktu, Attīstības plānošanas sistēmas likuma 3. panta pirmo daļu un otro daļu, ievērojot Finanšu komitejas 11.06.2026. atzinumu (protokols Nr.7),  Cēsu novada dome, ar 19 balsīm - par (Atis Egliņš-Eglītis, Elīna Stapulone, Ella Frīdvalde-Andersone, Erlends Geruļskis, Evita Šīrante, Ēriks Bauers, Guntis Grosbergs, Indriķis Putniņš, Inese Suija-Markova, Ivo Rode, Jānis Gabrāns, Jānis Goba, Jānis Kārkliņš, Jānis Mičulis, Jānis Plūme, Jānis Rozenbergs, Laimis Šāvējs, Māris Šķesteris, Mārtiņš Šteins) ,  pret nav,  atturas nav, nolemj: 
1. Apstiprināt Cēsu novada Attīstības programmu 2022.-2028. gadam, aktualizēto Investīciju plānu saskaņā ar pielikumu.
2. Cēsu novada pašvaldības Centrālās administrācijas Attīstības pārvaldes Teritorijas plānošanas un stratēģijas attīstības nodaļai ievietot 1.punktā minēto dokumentu Teritorijas attīstības plānošanas informācijas sistēmā (TAPIS) un informāciju nosūtīt Vidzemes plānošanas reģionam.
3. Cēsu novada pašvaldības Centrālās administrācijas Komunikācijas un klientu servisa pārvaldei paziņojumu par Cēsu novada Attīstības programmas 2022.-2028. gadam Investīciju plāna aktualizāciju publicēt pašvaldības tīmekļvietnē www.cesis.lv.
4. Lēmuma izpildi organizēt Cēsu novada centrālās administrācijas Attīstības pārvaldes vadītājam.
5. Kontroli par lēmuma izpildi uzdot Cēsu novada pašvaldības izpilddirektoram. 

